Elevii din ultimul an de liceu află vineri notele de la simularea examenului de Bacalaureat.
Până atunci însă, Inspectoratul Şcolar din Vaslui vrea să ştie cum au perceput viitorii absolvenţi de liceu subiectele şi metoda de examinare. Ei consideră că este nevoie de o adaptare a cerinţelor şi a modalităţii de examinare la posibilităţile elevilor din liceele tehnologice.
Reprezentanţii Inspectoratului Şcolar Judeţean Vaslui se aşteaptă ca cele mai multe probleme legate de rezultatele la simularea Bacalaureatului să fie la liceele tehnologice din judeţ. În ultimii ani, în mod constant, absolvenţii acestor unităţi de învăţământ au înregistrat cele mai mici procente de promovabilitate. Profesorii au şi o explicaţie pentru aceste rezultate slabe.
Andrei Huiban, inspector general adjunct: Acolo, mediile de intrare în clasa a IX-a sunt cam cele mai mici sau printre cele mai mici şi e foarte complicat pentru cadrele didactice care se confruntă cu elevi cu deficienţe în ceea ce priveşte asimilarea să poată să reuşească să le dezvolte aceste abilităţi şi, eventual, să adauge altele care sunt necesare pentru liceu în vederea examenului de Bacalaureat. Soluţia pe care inspectoratul şcolar o consideră necesară în privinţa acestor licee tehnologice pentru creşterea procentului de promovare a Bacalaureatului este legată de modificarea programei şcolare pentru elevii care sunt axaţi în principal pe învăţarea unei meserii.
Profesorul Andrei Huiban, inspector general adjunct: Trebuie ministerul să reformeze, cu alte cuvinte să mai scoată din materia disciplinelor, de examen mai ales, la aceste şcoli. E important ca, la sfârşitul clasei a XII-a să ai şi o diplomă de Bacalaureat, asta contează foarte mult pe piaţa muncii.
La nivelul judeţului Vaslui sunt în jur de 3.000 de elevi de clasa a XII-a care în vară vor susţine examenul de Bacalaureat. Din cele 23 de unităţi de învăţământ liceale, nouă sunt cu profil tehnologic. (Rador/ FOTO radioiasi.ro)